Útipatika a gondtalan nyaralásért | Családinet.hu
Családinet ● 2011-06-17 09:00 ● 0 db komment
Enyhe nátha, megfázás esetén: A nátha első tünetei jól kezelhetők forró vízben oldódó készítményekkel, torokfertőtlenítő tablettával, illetve orrcseppel vagy spray-vel. Emellett egy forró gőzfürdő is enyhíteni tudja a panaszokat.
Láz- és fájdalomcsillapításra, napszúrás ellen: Láz és fájdalom csillapítására leginkább a paracetamol, az acetilszalicilsav vagy a naproxen hatóanyagú gyógyszerek ajánlottak. Ha a napszúrás tüneteit – fejfájás, hányinger, hányás, láz – észleljük magunkon, a panaszokat lázcsillapítóval csökkenthetjük a legjobban. A mielőbbi gyógyulás érdekében tegyünk a homlokunkra hideg vizes borogatást és feküdjünk besötétített helyen.
Gyomorrontás, hasmenés esetén: Mindkét betegség kezelésénél a legfontosabb, hogy koplalni kezdjünk és igyunk sok folyadékot, lehetőleg ásványvizet és teát. A gyógyulásban az aktív szén (Carbo activatus) is segít. Erős hasmenés esetén figyeljünk oda a só és az elektrolit pótlására. Jó, ha ilyen esetekre az útipatikánk tartalmaz görcsoldót is.
Napégés esetén: A legalapvetőbb, amit a saját egészségünkért tehetünk, hogy megelőzzük a napégést! Ennek érdekében mindig használjunk magas faktorszámú fényvédőt, naptejet és a déli órákban ne tartózkodjunk a napon. Ha mégsem voltunk elég óvatosak, akkor dexpanthenol tartalmú spray-vel csökkenthetjük a kellemetlen, izzó érzetet.
Szúnyog- és rovarcsípés ellen: A szúnyog- és rovarcsípések ellen leghatékonyabbak a minimum 30%-os dietil-toluamid, rövidítve DEET, hatóanyagú termékek. Enyhe allergiás reakciók esetén – amikor a csípés helye megdagad, és a környéke bevörösödik – igyunk legalább 500 mg-os kalcium pezsgőtablettát is.
Fertőzések, vírusok elkerülésére: A nyaralásra érdemes víz nélkül használható kézfertőtlenítő gélt vinni. Külföldön csak palackozott vizet igyunk, csapvízzel még a fogmosás sem célszerű. A fertőzések elkerülése érdekében nem ajánlott a nyers zöldségek és gyümölcsök fogyasztása sem.
Kisebb sebek, sérülések ellátására: Kisebb balesetek után a sebet és környékét először bő vízzel mossuk le, majd alaposan fertőtlenítsük, végül kötszerrel vagy sebtapasszal ragasszuk le a sérült területet. Erősen (főleg földdel) szennyezett sebbel forduljunk orvoshoz, mert ilyen esetekben kötelező a TAT (tetanus-anatoxin) védőoltás beadása.
Jó utat és kellemes pihenést kíván a Budai Egészségközpont!